ΓΡΑΠΤΗ ΕΡΩΤΗΣΗ E-1454/97 υποβολή: Per Stenmarck (PPE) προς την Επιτροπή (28 Απριλίου 1997)

Θέμα: Αυτοκίνητα και νέες τεχνικές ελέγχου των εκπομπών

Όσον αφορά τον έλεγχο των εκπομπών καυσαερίων των νέων αυτοκινήτων, ενδέχεται να εισαχθεί από την 1η Ιανουαρίου 2000 νέα τεχνική. Για το νέο έλεγχο των εκπομπών είναι απαραίτητη μια νέα τεχνολογία που ονομάζεται διαγνωστικό σύστημα στον πίνακα ελέγχου (On Board Diagnostics).

Το εν λόγω σύστημα έχει ήδη εισαχθεί στις ΗΠΑ και μάλιστα είναι υποχρεωτικό για τα νέα αυτοκίνητα. Επιπλέον, θεσπίστηκε η ελεύθερη πρόσβαση στα δεδομένα και τις τυποποιημένες συνδέσεις.

Η πρόταση της Επιτροπής για την έκδοση οδηγίας επί του θέματος αυτού δεν περιέχει ανάλογες διατάξεις όσον αφορά την ελεύθερη πρόσβαση στον τυποποιημένο εξοπλισμό.

Προτίθεται η Επιτροπή να διασφαλίσει την ελευθερία επιλογής των καταναλωτών όσον αφορά τη συντήρηση και την επισκευή;

Απάντηση του κ. Bangemann εξ ονόματος της Επιτροπής (12 Ιουνίου 1997)

Η Επιτροπή αναγνωρίζει ότι θα πρέπει να παρέχεται ελεύθερη πρόσβαση σε εξειδικευμένο προσωπικό εξουσιοδοτημένων αντιπροσωπειών αυτοκινήτων, μη εξουσιοδοτημένων συνεργείων και οργανισμών παροχής οδικής βοήθειας, για τη διεξαγωγή διαγνωστικού ελέγχου βλαβών και την επισκευή οχημάτων που διαθέτουν ενσωματωμένα διαγνωστικά συστήματα (OBD). Με τα συστήματα OBD μπορεί συνεπώς να εξασφαλιστεί ότι τα ελαττωματικά οχήματα θα επισκευάζονται κατά τον αποτελεσματικότερο δυνατό τρόπο ενώ θα περιορίζονται οι ρυπογόνες εκπομπές.

Κατά συνέπεια, οι προτάσεις της Επιτροπής για τα OBD αναφέρονται σε διεθνή πρωτόκολλα προτύπων για συστήματα OBD, σε κωδικούς βλαβών, σε σαρωτές-ανιχνευτές που χρησιμοποιούνται για τον έλεγχο συστημάτων OBD καθώς και στο σύνδεσμο οργάνου-οχήματος, ώστε τα οχήματα να είναι εξοπλισμένα με συστήματα OBD που είναι σύμφωνα προς τις προδιαγραφές, παρέχοντας έτσι τη δυνατότητα σε οποιονδήποτε που διαθέτει τα προτυποποιημένα όργανα να έχουν πρόσβαση σε συστήματα OBD για τη διάγνωση βλαβών. Με την εν λόγω τυποποίηση θα αποφευχθούν περιορισμοί στην ελευθερία επιλογής του ιδιοκτήτη του οχήματος όσον αφορά τον τόπο επισκευής του οχήματός του.

Μολονότι βάσει του OBD θα υπάρχει ένδειξη σχετικά με τη βλάβη κάποιου συστατικού μέρους, ο επισκευαστής θα έχει μολαταύτα ανάγκη πληροφόρησης (π.χ. εγχειρίδια συντήρησης) για τον προσδιορισμό της θέσης εγκατάστασης του εν λόγω συστατικού μέρους το όχημα καθώς και τη διαδικασία για την επισκευή ή αντικατάστασή του. Σύμφωνα με του ς όρους του κανονισμού (ΕΚ) αριθ. 1475/95 για την εξαίρεση κατηγοριών στον τομέα της διανομής ((ΕΕ L 145 της 29.6.1995. )), απαιτείται από τους κατασκευαστές των οχημάτων να διαθέτουν σε τρίτα μέρη, εκτός του συνήθους δικτύου διανομής τους, τις απαραίτητες πληροφορίες για την επισκευή των οχημάτων.

Καθώς η εξαίρεση κατηγοριών πρόκειται να λήξει το έτος 2002, η Επιτροπή εξετάζει ήδη την ανάγκη θέσπισης ενδεχόμενης συμπληρωματικής νομοθεσίας για την εξασφάλιση ότι οι εν λόγω πληροφορίες σχετικά με την επισκευή που συλλέγονται βάσει του συστήματος OBD θα διατίθεται εμπορικά στην αγορά στα ενδεδειγμένα ενδιαφερόμενα μέρη, διατηρώντας έτσι τον ανταγωνιστικό χαρακτήρα στον κλάδο των επισκευών οχημάτων στο πλαίσιο της εσωτερικής αγοράς και διασφαλίζοντας την επιλογή του καταναλωτή όσον αφορά τις επισκευές.